Gara poetica
(1920)

Poetas:
Antoni Cubeddu (Ozieri)
Zuseppe Pirastru (Ozieri)

Tema: 
Abboju de duos giovanos ambos orfanos de babbu e de mama; s'innamoran e detzidin de si cojuare. 

Pirastru 
Bonasera, gentile signorina, 
tene passentzia e-a mie intende: 
custu felitze incontru disizende 
fia cun tegus, anghela divina, 
istella de sa terra montagnina, 
perdonami si t' 'isto disturbende; 
forsis tropp'importunu t'ap'a parrer, 
ma apo cos'importante de ti narrer! 

Cubeddu 
Saludu a tie, famosu poeta, 
in sa Sardigna connott'e famadu, 
trattenner non mi poto, passo 'eretta, 
ca urgente bisonzu m'at giamadu: 
non pro chi est sa dimanda indiscreta, 
ma tenzo presse meda e coidadu. 
Si calchi cosa a mie narrer deves, 
narala nessi in paraulas breves! 

Pirastru 
Permitti unu mamentu e poi anda 
cun sorte 'ona e perfettu recreu. 
Un'amigu leale e sentza neu 
pro te m'at dadu custa raccumanda: 
a Antonina Cubeddu una dimanda 
ti prego presentare a nomen meu, 
si nde so dignu, narali chi l'amo 
e pro cumpagna 'e sa vida la bramo. 

Cubeddu 
E cal'est custu chi pro mesu tou 
mi dimandat sa manu de isposa? 
Dia esser de ischire disizosa, 
naschida, vida, cun numene sou; 
si a ojos mios no est visu nou 
in meritu ap'a narrer calchi cosa. 
It'arte faghet? cantos annos ada? 
Bramo chi sia de tottu informada. 

Pirastru 
Sentza tantos informos dare a tie, 
creo chi da-i te siat connottu. 
Su chi de t'adorare at fattu votu 
unu est chi s'assimizat tottu a mie; 
e cando cheres una bella die, 
pro chi a tie non siat ignotu, 
cun megus ti lu 'atto in cumpagnia 
o ti presento sa fotografia. 

Cubeddu 
Già chi naras chi l'apo connoschentzia, 
cando cheres lu podes presentare, 
e poto arrejonende eo gustare 
sos fruttos de sa sua intelligentzia. 
Si si rendet simpaticu 'e presentzia, 
ca s'oju prima parte at in s'amare, 
bramo de 'ider tale simpatia 
e-i s'edade ischire cherrer dia! 

Pirastru 
Su chi pro te sa mente at in affannos 
e ti cheret giurare eternu amore, 
est de sa vida in su menzus fiore, 
cumprit s'edade de vintiott'annos. 
Amadu da-i minores e mannos, 
pro su cumportamentu sou signore. 
Energicu, attivu e riverente, 
modest'ancora cantu intelligente! 

Cubeddu 
D’ogni prerogativa in veridade 
possedit bona e nde faghet bon'usu. 
Una cosa sa mente mi at cunfusu, 
criende in me calchi difficultade; 
chi est sa differentzia de s'edade, 
prite tenet degh'annos de piusu. 
E degh'annos de giovana energia 
sun mes'edade de sa pitzinnia! 

Pirastru 
S'edade veramente, Nina mia, 
pro su sessu gentile est delicada; 
si un'isposa pius annos ada 
de s'isposu, in sa menzus pitzinnia, 
suffrit sa pena de sa gelosia 
pro sa paura de esser trascurada, 
in s'amorosa, reciproca istima 
ca pro legge 'e natura imbetzat prima! 

Cubeddu 
Tenes rejone e cherzo condivider 
como cun tegus custa idea mia. 
O in persona o in fotografia, 
cando ti paret faghemilu 'ider, 
e gai, veramente, ap'a detzider. 
S'impressione ch'in sa fantasia 
mi lassat, e paraula a tie do, 
chi tando t'isco narrer si o no! 

Pirastru 
Eo ti la presento in su mamentu, 
pro chi non cretas ch'indiscretu sia; 
legge, però, in sa fotografia 
s'impressione de su sentimentu, 
chi narat: eo sa vida apo tentu 
pro amar'in su mundu a ti'ebbia. 
E pro te ogni ostaculu affrontare, 
viver cun tegus, patire o gosare! 

Cubeddu 
Rejon'aias de mi assegurare 
chi s'assimizaiat tottu a tie. 
Custu ses tue, tando tue ses chie 
amor'eternu mi cheret giurare?... 
Su coro est comintzend'a palpitare, 
pro vera simpatia in sinu a mie; 
e paret nende, in su palpidu sou, 
su coro meu s'unit cun su tou! 

Pírastru 
Sas penas, sos disaggios e affannos 
ch'in sa tener'edade apo passadu, 
da-i cando sa morte mi at brivadu 
de s'aggiudu e ghia de sos mannos, 
sa fin' 'e sos perigulos e dannos 
ap'in s'amore tou realizadu, 
già chi mi naras chi unindesi sunu 
sos coros nostros pro nde formar'unu! 

Cubeddu 
Como m'as veramente dad'inditziu 
de ver'istima, delicad'e rara, 
atterettantu so candid'e giara 
cunfirmend' 'e su coro su giuditziu. 
Pro fissare su nostru isposalitziu, 
primma chi podes, sas cartas prepara. 
Ca cant'istas a benner tue a mie 
un'annu m'at a parrer d-ogni die! 

Pirastru 
Tue tra pensamentos ti divoras, 
eo m'istruo de su pensamentu, 
de ansia, delliriu e turmentu 
sos minutos segundos paren oras; 
dies intreas, nottes e auroras 
passo pensend'a tie ogni mamentu. 
Primma chi parta, amabile fiore, 
bram'unu 'asu a sigillu de amore. 

Cubeddu 
Dami sa manu!... Su 'asu l'olvida, 
parti, ma no istentes a torrare. 
Virgin'e pura, comente naschida 
so, andamus cun tegus a s'altare, 
'ue chi t'amo sintzera pro vida 
dev'a su satzerdote cunfirmare: 
pro nos unire Deus Onnipotente 
in s'anima, su coro e-i sa mente!